**ELŐTERJESZTÉS**

**Körmend Város Önkormányzata Képviselő-testületének 2017. május 24 -i ülésére**

**Tárgy:** az EFOP-1.8.19-17 kódszámú „Az alapellátás és népegészségügy rendszerének átfogó fejlesztése - népegészségügy helyi kapacitás fejlesztése” című pályázati felhívással kapcsolatos döntések meghozatala

Tisztelt Képviselő-testület!

Az Emberi Erőforrás Fejlesztési Operatív Program (a továbbiakban EFOP) keretében az Emberi Erőforrások Minisztériuma meghirdette az EFOP-1.8.19-17 kódszámú „Az alapellátás és népegészségügy rendszerének átfogó fejlesztése - népegészségügyi helyi kapacitás fejlesztése” című felhívást.

*A pályázat célja:*

A pályázati felhívás legfőbb célkitűzése, hogy járási szinten működő **egészségfejlesztési irodák** kerüljenek kialakításra.

A konstrukció átfogó célja, hogy javuljon a lakosság egészségi állapota, növekedjen a születéskor várható élettartam és az egészségben eltöltött életévek száma, a fejlesztés járuljon hozzá az ország átfogó népegészségügyi hálózatának kialakításához, és ezen keresztül a lakosság egészségtudatosságának növeléséhez, egészségkultúrájának javításához és a krónikus nem-fertőző betegségek megelőzéséhez a területi egyenlőtlenségek csökkentésével.

*Támogatást igénylők köre:*

A pályázati felhívás keretén járásonként egy támogatási kérelem nyújtható be, melyre Körmend Város Önkormányzata, mint helyi önkormányzat (GFO 321) jogosult támogatási kérelmet benyújtani.

Az Egészségfejlesztési Irodát befogadó intézmény/szervezet a pályázati kiírásban meghatározottak alapján a Markusovszky Egyetemi Oktatókórház dr. Batthyány-Strattmann László körmendi telephelye adhat majd otthont.

*Megpályázható összeg:*

Az elnyerhető támogatás maximális összege 90.000.000 Ft, formája vissza nem térítendő támogatás. A támogatás maximális mértéke az összes elszámolható költség 100 százaléka.

*Megvalósítási és fenntartási időszak:*

A megvalósítás időtartamára legalább 24, legfeljebb 36 hónap áll rendelkezésre.

A projekt megvalósítás befejezésétől számított 36 hónapig a támogatást igénylő vállalja, hogy a projekt eredményeit fenntartja.

A pályázat benyújtására az első szakaszban 2017. május 05. és 2017. június 02. között van lehetőség.

Kérem a tisztelt Képviselő-testületet, hogy az előterjesztésben foglaltakat tárgyalja meg, és járuljon hozzá az EFOP-1.8.19-17 kódszámú pályázati felhívás keretében az Egészségfejlesztési iroda létrehozásához a határozati javaslatban foglaltak szerint.

**HATÁROZATI JAVASLAT**

Körmend Város Önkormányzatának Képviselő-testülete

* pályázatot kíván benyújtani a „Az alapellátás és népegészségügy rendszerének átfogó fejlesztése - népegészségügy helyi kapacitás fejlesztése” című EFOP-1.8.19-17 kódszámú pályázati felhívásra, 90 millió forint vissza nem térítendő pályázati támogatásra.
* felhatalmazza a polgármestert a pályázat benyújtására és minden további intézkedés, jognyilatkozat megtételére és a szükséges dokumentumok aláírására.

Felelős: polgármester

Határidő: 2017. június 02. - pályázat beadása

Körmend, 2017. május 16.

**Bebes István  
 polgármester**